Duisende bring hulde aan Theuns Jordaan(Foto: Theuns Jordaan Tribute/Facebook) Onder ŉ bewolkte hemel is Theuns Jordaan se lewe opnuut gevier. Loftus Versfeld het Saterdag 25 Maart gewemel met duisende mense wat byeengekom het om hulde aan dié ontslape sanger te bring. Met elke treffer vanuit Theuns se pen en sy ikoniese rasperstem, het die gehoor saam gesing en dikwels ook saam gehuil terwyl daar ŉ laaste afskeid van Theuns geneem is. Steve Hofmeyr, Juanita du Plessis, Jay du Plessis, Ricus Nel, Bobby en Karlien van Jaarsveld, Lianie May, Bok van Blerk, Liezel Pieters, Kurt Darren, Jacques du Plessis, Ray Dylan, Danny Smoke en Dozi het elkeen ŉ Theuns Jordaan-treffer gesing en hartroerende afskeidsboodskappe met die gehoor gedeel. “My seun, my trots, my verlange,” het Willie Jordaan, Theuns Jordaan se pa, aan die begin van die verrigtinge gesê terwyl hy die gehoor toegespreek het. Dr. Danie Langner, besturende direkteur van die FAK, het voordat die konsert amptelik afgeskop het, ŉ spesiale toekenning aan Willie oorhandig. Dié oorhandiging hou verband met die liedjiebord van die liedjie, “Vreemde stad” wat vroeër die week in die FAK-liedjietuin opgerig is. Jacques du Plessis, Willie Jordaan en dr. Danie Langner. (Foto: Theuns Jordaan Tribute/Facebook) Willie het die reuseskare bedank dat hy sy seun met hulle kon deel en dat Theuns se lewe op dié wyse gevier kon word. Liedjies soos “Blou trein” (gesing deur Dozi), “Net voor die storm kom” (gesing deur Steve Hofmeyr) en “Vreemde stad” (gesing deur Bobby van Jaarsveld) het deur die stadion gevloei. Danksy ŉ video-opname van Theuns wat destyds tydens ŉ konsert geneem is, kon Juanita du Plessis, wat jare lank sy duetmaat was, vir oulaas saam met haar musiekvriend sing. Sy het telkemale terwyl sy “Hart vol drome” en “Bring jou hart” gesing het, haar kop weggedraai en ŉ traan afgevee. Ander liedjies wat tydens die vertoning gesing is sluit in “Honger hart”, “Beautiful in Beaufort Wes”, “Bitterbessie dagbreek”, “Hanne”, “Waar was jy”, “Tjailatyd”, “Roeper”, “Loslappie”, “Skipskop”, “Jaloersbokkie”, “Namibsroos”, “Gesiggie”, “Bietjie van my”, “Moenie”, “Deur die winters”, “Skaakspel”, “Ek roep jou naam”, “Wie se kind is jy”, “Hartseer vir die reën”, “Op soek na jou”, “Jou asem”, “Sal jy bly” en “By jou”. Die konsert is met nog ŉ opname van Theuns afgesluit. Sy rasperstem het met “Soos bloed” deur die stadion weergalm terwyl duisende mense stilgeword het om vir ŉ laaste keer na Theuns Jordaan te luister.